A tie logu meu (1)

Ecco su logu meu!… Innoghe solu
mi sento su chi so distintamente;
innoghe bandat libera sa mente
che puzzone chi leat largu olu.

Salude montes mios!… Tottu in giru
bos pesades buscosos e niados,
silenziosos. A brazzos pesados
bos saludo bettende unu suspiru.

Ca ois sezis sos ch’hazis regortu
sos cantos de sa mia gioventura,
bois sa mia ruzza sepultura
hazis a vigilare a pustis mortu.

Bois sezis sos libros sempr’apertos
ue sa razza nostra iscrittu b’hada
tottu sa sufferenzia passada
subra sos altos cùccuros desertos.

Hazis bidu sos primos desulesos
cando ancora Desulu non fidi
arrivare cun fàmine e cun sidi,
ma cuntentos, ca prite non fin presos

Dae sa dura istranza tirannia
chi distruiat cittades e biddas,
sos maridos bocchinde, e sas pobiddas
bendende cun s’issoro trista cria.

Dae Calmedia antiga, sa cittade
ch’istaiat inue est como Bosa
benzeit sa nostra razza coraggiosa
ricca de poveresa e libertade

E a donzi nemigu han fattu fronte
cussos antigos barbùdos e trinos;
e invanu de Roma sos mastinos
chirchein de passare custu monte.

E piantein custos tres cuiles
d’Asuai, Olazzo e d’Issiria;
non b’haiat passadu anima ia
fin virgines funtanas e bidiles.

Cun lestresa e corazzu a tottu proa
faghein furas in biddas vicinas
de crabas e belveghes a chentinas,
e cuminzein custa idda noa.

E sigomente fini tottu sanos
pappaian sa petta che pistoccu;
ancora sos de Fonne che attoccu
giaman sos Desulesos “Sos Petanos!”…

Issos fin pagos, ma su monte mannu
fit riccu ’e buscos virgines e fittos
chi dae sole e dae bentos frittos
salvaiat sa gente senza pannos.

Ca sos omines non fin che i como
estidos de fustagnu e de velludu;
andaiat su mundu mesu nudu
senza tenner cuile e senza domo.

Non s’idiat coltura nè istrada
in sos montes ereticos, pienos
de procalvos. In sos baos serenos
non b’hait bessida né intrada.

E pro cantu curriat custu saltu
fit silenziu d’operas e zente
s’idiant tidos mannos solamente
saludende sas terras dae s’altu.

Tando sos babbos nostros animosos
cuminzeit su logu a narbonare;
apelzein camminos pro giumpare
sos serragos arestes e pedrosos.

Arrivein pro fin’a Gennargentu
a ponner de sos omines s’insigna
e a mirare totta sa Sardigna
aperta a donzi dolu a donzi entu.

Mentras sas pagas femminas, chi giutu
haian sos antigos coraggiosos,
fattein fizzos sanos, numerosos,
e fit su fogu in donzi domo allutu,

E sa idda crescheit lestramente;
domos a medas lughes si pesein,
de bighin’a highina si giamein
cun bona fide e cara surridente.

In sas noas colturas s’altu trigu
coloreit sa terra chei s’oro,
fit pienu d’isperu donzi coro
donzi domo cheriat un’amigu.

In sos rios pesein sos mulinos
cun molas de granitu ’e Fordongianos
pro isgranare sos minudos ranos
in mesu a su rumore ’e sos trainos.

Ahi!… Sos primos forros ch’han allutu
in sas nottes serenas!… Cudd’odore
de pane friscu azzendeit s’ardore
de sos fortes istogomos chi giutu

Haian s’aradu a tira in donzi serra,
sutta sas abbas friscas attonzinas,
cando sas pianuras sun pischinas
e paret pianghinde donzi terra.

Piantèin sos boscos de castagnas
chi como altas russas e potentes
gigantes bèllos, vigilan presentes,
custas nostras isplendidas campagnas.

Ite caros sos sonos geniosos
de sos telalzos in donzi carrela
pro preparare rustica sa tela
pro estire d’isposos e d’isposas.

Fid’un’atera vida cuminzada
pro cussa zente rude in solidade,
chi, pro s’amore de sa libertade
si fit a manu sua esiliada.

Poi pastores, poi camminantes
cun mercanzias varias e coro
avanzeini a tottu Logudoro,
a sos montes de Tempiu distantes.

In donzi logu iden ispuntare
sa zente noa, a longu tent’a frenu,
bènnid’a conchistare in logu anzenu
su liberu e onestu prosperare.

Donzunu dimandeit: «Custa zente
trafficadora da ue est bessida?».
Dae Desulu o frades est benida
cun energia e anima potente!…

E dae tando girend’est ancora
in tottas sas istradas de Sardigna
a nott’iscura e cando ettat signa,
su chelu da oriente a s’aurora.